Eksempel på tekst til personalehåndbog om krænkende handlinger, herunder mobning og uønsket seksuel opmærksomhed

Som virksomhed har vi et ansvar for at skabe et godt arbejdsmiljø. For at sikre det gode arbejdsmiljø, skal alle medarbejdere være opmærksomme på og overholde vores politik om krænkende handlinger, herunder mobning og uønsket seksuel opmærksomhed. Alle ansatte skal vide, hvad der forventes af dem, hvordan vi sammen forebygger og håndterer krænkende handlinger, mobning eller uønsket seksuel opmærksomhed, og alle medarbejdere skal vide, hvor de kan søge hjælp.

En krænkende handling er, når en eller flere personer groft eller flere gange udsætter andre personer i virksomheden for adfærd, der af disse personer opfattes som nedværdigende. En krænkende handling adskiller sig fra mobning ved, at der ikke er den samme form for systematik, ligesom varighed heller ikke er et selvstændigt parameter.

Mobning er, når én bestemt person udsættes for krænkende handlinger over længere tid eller gentagne gange på grov vis. Mobning kan også være, når den samme person udsætter én eller flere bestemte personer for krænkende handlinger over længere tid eller gentagne gange på grov vis. Det er karakteristisk for mobning, at de udsatte personer ikke kan forsvare sig effektivt mod de krænkende handlinger.

Uønsket seksuel opmærksomhed er enhver uønsket seksuel tilnærmelse eller adfærd, der krænker, ydmyger eller skræmmer en kollega eller den almindelige værdighed på arbejdspladsen. Det kan fx være uvelkommen berøring, kys, sjofle vittigheder, indirekte eller direkte opfordringer/trusler til seksuelt samkvem, uvelkommen forespørgsel om seksuelle emner eller fremvisning af pornografi.

Hverken krænkende handlinger, mobning eller uønsket seksuel opmærksomhed tolereres i vores virksomhed, og skulle nogen medarbejder udøve en eller flere af ovennævnte handlinger, vil det få ansættelsesretlige konsekvenser for den, der har begået chikanen.

For at forebygge krænkende handlinger, mobning og uønsket seksuel opmærksomhed på arbejdspladsen bør alle medarbejdere iagttage følgende retningslinjer:

* Udvis respekt for dine kolleger.
* Husk på, at folk har forskellige grænser.
* Sig fra med det samme, hvis du oplever handlinger, du opfatter som krænkende, eller uønskede tilnærmelser.
* Acceptér altid, hvis en kollega siger fra.
* Gå til din leder eller en tillidsvalgt kollega\*, hvis du oplever krænkende handlinger, mobning eller uønsket seksuel opmærksomhed.
* Grib ind, hvis du oplever, at en kollega bliver udsat for krænkende handlinger, mobning eller uønsket seksuel opmærksomhed (f.eks. ved at gå til din leder eller en tillidsvalgt kollega).

\*hvis en sådan er valgt på virksomheden. Hvis chikanen udøves af din leder, og der ikke på virksomheden er valgt en arbejdsmiljørepræsentant eller en tillidsrepræsentant, kan du i stedet gå til en anden overordnet medarbejder eller leder i virksomheden.

NB: teksten bør tilpasses en eventuelt eksisterende politik.

Bemærk venligst, at ovennævnte ikke er og ikke kan erstatte juridisk rådgivning. Medlemsvirksomheder kan kontakte HORESTA Arbejdsgivers juridiske afdeling for yderligere rådgivning på tlf. 35 24 80 40 eller e-mail callcenter@horesta.dk.